  Григорий Фомин Анжелика Тихонова корреспондент 0+ Россиысь калыкъёслэн лулчеберет кылёсбурзылэн арез улсын Людмила Зыкина нимо «Россия» кун академ ӟуч калык ансамбль #Родное_Народное огъяросси онлайн-марафон ялӥз. Отчы Удмуртиын улӥсьёс но пыриськыны быгато. Со сярысь элькунысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Марафонэ 4 аресысен вань мылкыд карисьёс, озьы ик кырӟанъя, крезьгуро инструментъёсын шудонъя, эктонъя но мукет коллективъёс пыриськыны быгато. Соосты кык группаосъя учкозы: ӧнерчиос но творчествоен вырыны яратӥсьёс. Онлайн-вожвылъяськон куинь номинациосъя мыноз: крезьгур, кылбурет, эктон. Пыриськисьёслы 2022-тӥ арын гудырикошконозь возьматонэнызы видео дасяно но rodnoe_narodnoe@mail.ru электрон почтае келяно. Соосты ансамбльлэн Лулчеберетъя виртуальной центраз но онлайн-марафонлэн «ВКонтакте» мерлыко вотэсысь бамаз поттозы. Вотэсын вань мылкыд карисьёс кельшись уж понна куаразэс кельтыны быгатозы. Ужъёсты Россиысь улосвылъёсысь лулчеберет но искусство удысъёсын тодмо ужасьёс, крезьгурасьёс, актёръёс, эктӥсьёс, кунысь гуманитарной вузъёсысь дышетӥсьёс но этнографи удысысь ӧнерчиос дунъялозы. Вормисьёслэсь ужъёссэс Кремль дворецын Россиысь йӧскалык оркестръёслэн фестивальзылэн гала-концертаз возьматозы. Со туэ сӥзьыл ортчоз. Конкурслэн куронъёсыныз пыр-почгес чӧлсконпусъя тодматскыны луэ. Тодэ вайытом, Глазкарысь В. Г. Короленко нимо лыдӟетъюрт «Данъяськисько аслам выжыеным» челленӝе пыриськыны ӧте. Тегъёс: Удмуртия Ижкар Россия Лулчеберет удмуртъёс  